
									                St-168/2024-100    

REPUBLIKA HRVATSKA 			      
TRGOVAČKI SUD U PAZINU						
52000 PAZIN, Dršćevka 1 						       

 St-168/2024-100

Z A P I S N I K
(ispitno ročište, niži isplatni redovi)

Održano 18. kolovoza 2026.
kod Trgovačkog suda u Pazinu, 
u stečajnom postupku nad dužnikom HEALTH MEDICAL SERVICE d.o.o. u stečaju, Buje, Trg J. B. Tita 9, OIB: 93936319610


OD SUDA PRISUTNI:
Adrijana Labinjan Skok, sutkinja 
Sanja Prodan, zapisničarka


Početak u 13:30 sati.


Utvrđuje se da su pristupili:
- stečajni upravitelj Ana Balikić, na daljinu
- za Republiku Hrvatsku zamjenica ŽDO u Puli, Milena Paskaš Medica, na daljinu
- za Republiku Sloveniju, pun. Krešimir Librenjak, odvjetnik u Odvjetničkom društvu 
  Župan i Antunović d.o.o. iz Zagreba, na daljinu


Sutkinja otvara raspravu i objavljuje da je predmet današnjeg ročišta ispitivanje prijavljenih tražbina.

Sutkinja upozorava vjerovnike čije će tražbine biti utvrđene i osporene na današnjem ročištu, da o tome neće biti posebno obaviješteni. Rješenje o utvrđenim i osporenim tražbinama objaviti će se na mrežnoj stranici e-Oglasna ploča suda. Oni mogu na svoj trošak tražiti da im se izda ovjerovljeni izvadak rješenja (čl. 265. st. 2. i 4. Stečajnog zakona, Narodne novine broj 71/2015, 104/2017, 36/2022, 27/2024, dalje: SZ).

Tražbine koje su osporili stečajni upravitelj, dužnik pojedinac ili koji od stečajnih vjerovnika moraju se posebno raspraviti. Izlučna i razlučna prava nisu predmet ispitivanja (čl. 260. st. 3. i 4. SZ-a).

Utvrđuje se da je poziv vjerovnicima za današnje ispitno ročište javno priopćen i objavljen putem e-oglasne ploče dana 17. lipnja 2026.

Prema navodu stečajne upraviteljice pristigle su dvije prijave tražbine vjerovnika nižih isplatnih redova.  
1. REPUBLIKA HRVATSKA, Ministarstvo financija, Porezna uprava, Katančićeva 5, Zagreb, OIB: 52634238587, prijavila je tražbinu u iznosu od 16.957,60 eura od čega se s osnova kamata od otvaranja stečajnog postupka do objave rješenja odnosi iznos od 8.557,60 eura, a s osnove troškova stečajnog postupka iznos od 8.400,00 eura. 

Stečajna upraviteljica priznaje navedenu tražbinu kao tražbinu nižih isplatnih redova.
Utvrđuje se da nijedan od stečajnih vjerovnika nije osporio tražbinu.
Sutkinja objavljuje da se tražbina stečajnog vjerovnika REPUBLIKE HRVATSKE, Ministarstva financija, Porezne uprave, Katančićeva 5, Zagreb, OIB: 52634238587, smatra utvrđenom u iznosu od 16.957,60 eura te se iznos od 8.557,60 eura  razvrstava se u I. niži isplatni red, a iznos od 8.400,00 eura u II. niži isplatni red. 

2. REPUBLIKA SLOVENIJA, Gregorčičeva ulica 20,1000 Ljubljana, prijavila je tražbinu u iznosu od 14.585,37 eura od čega se na zakonske zatezne kamate od otvaranja stečajnog postupka za razdoblje od 3. srpnja 2024. do 26. svibnja 2026. odnosi iznos od 6.960,37 eura, a s osnove troškova zastupanja i sastavljanja dopisa odnosi iznos od 7.625,00 eura. 

Stečajna upraviteljica priznaje navedenu tražbinu kao tražbinu nižih isplatnih redova.
Utvrđuje se da nijedan od stečajnih vjerovnika nije osporio tražbinu.
Sutkinja objavljuje da se tražbina stečajnog vjerovnika REPUBLIKA SLOVENIJA, Gregorčičeva ulica 20,1000 Ljubljana, smatra utvrđenom u iznosu od 14.585,37 eura te se iznos od 6.960,37 eura  razvrstava se u I. niži isplatni red, a iznos od 7.625,00 eura u II. niži isplatni red. 


Sutkinja donosi 

r j e š e nj e

	Nastavlja se sa skupštinom vjerovnika.


	Dnevni red današnje Skupštine vjerovnika je:
1. Izvješće stečajnog upravitelja o tijeku stečajnog postupka i stanju stečajne mase.
2. Razno.


Prelazi se na točku 1. dnevnog reda:

Stečajna upraviteljica u bitnome izjavljuje da je nakon unovčenja nekretnine koja je činila stečajnu masu izvršeno namirenje obveza stečajne mase, namirenje razlučnog vjerovnika a potom i vjerovnika II. višeg isplatnog reda. Ispitane su tražbine vjerovnika nižih isplatnih redova. Po pravomoćnosti rješenja o utvrđenim tražbinama nižih isplatnih redova podnijeti će prijedlog diobe za tražbine nižih isplatnih redova. Na dan 31. srpnja 2026. stanje na poslovnom računu iznosi 26.663,23 eura. 


Prelazi se na točku 2. dnevnog reda: Nema navoda.


	S obzirom da se ročište održava na daljinu, prisutni potvrđuju da su tijek sastava zapisnika pratili putem zvučnika i putem ekrana na svojim računalima te da nemaju prigovora na sastav zapisnika koji neće potpisivati a objaviti će se na e-Oglasnoj ploči. 
	
Dovršeno u 13:37 sati.



		                		        Sutkinja	                          Stečajna upraviteljica
	
						

  
                                                           Zapisničarka			Vjerovnici




